Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Dánia „EGF/2010/017 DK/Midtjylland Machinery” referenciaszámú kérelme) /* COM/2011/0421 végleges */





INDOKOLÁS A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. Az EGAA-ból érkező hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza. 2010. május 11-én Dánia a Midtjylland (DK04) NUTS II szintű régióban a NACE Rev. 2 rendszer szerinti 28. ágazatban (Gép, gépi berendezés gyártása)[3] működő 6 vállalatnál történt elbocsátásokat követően „EGF/2010/017 DK/Midtjylland Machinery” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt. A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek. A KÉRELEM ÖSSZEFOGLALÁSA ÉS ELEMZÉS Főbb adatok: || EGAA-referenciaszám || EGF/2010/017 Tagállam || Dánia 2. cikk || b) Érintett vállalatok || 6 NUTS II régió || Midtjylland (DK04) NACE Rev. 2. ágazat || 28. (Gép, gépi berendezés gyártása) Referencia-időszak || 2009.6.6–2010.3.6. A személyre szabott szolgáltatások kezdetének időpontja || 2010.8.11. A kérelem benyújtásának időpontja || 2010.5.11. A referencia-időszakban történt elbocsátások száma || 813 A támogatandó elbocsátott munkavállalók száma || 325 A személyre szabott szolgáltatásokhoz kapcsolódó kiadások (EUR) || 5 627 125 Az EGAA végrehajtásához kapcsolódó kiadások[4] (EUR) || 441 500 Az EGAA végrehajtásához kapcsolódó kiadások (%) || 7,3 Teljes költségvetés (EUR) || 6 068 625 EGAA-hozzájárulás EUR-ban (65 %) || 3 944 606 1. A kérelmet 2010. május 11-én nyújtották be a Bizottságnak, és 2011. március 21-ig további információkkal egészítették ki. 2. A kérelem az 1927/2006/EK rendelet 2. cikkének b) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént. Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat 3. Az elbocsátások és a világkereskedelemben a globalizáció hatására bekövetkezett jelentős strukturális változások közötti kapcsolat bizonyítása érdekében Dánia azzal érvelt, hogy a NACE Rev. 2. rendszer szerint a 28. ágazatba (gép, gépi berendezés gyártása) besorolt uniós szélturbinagyártó ágazatot súlyosan érintették a világkereskedelemben bekövetkezett változások, mindenekelőtt az EU piaci részesedésének jelentős visszaesése. Dánia azzal érvel, hogy noha az elmúlt néhány évben Európában emelkedett a szélturbinák gyártása, a szélturbinák világpiaca ennél is gyorsabban fejlődött, különösen Ázsiában és Észak-Amerikában. 4. Dánia a Szélenergia Világszövetség (WWEA) által készített 2009. évi globális szélenergia-jelentésre hivatkozik, amely szerint a szélenergia-ágazat a legdinamikusabban Ázsiában és Észak-Amerikában fejlődött, és a globális szélenergia-ágazat súlypontja már nem Európában van. Az ágazat dinamikus globális növekedésével egy időben Európa részaránya az összkapacitásból a 2006-ban megállapított 65,5 %-ról 2009-re 47,9 %-ra csökkent. Az ágazat rendkívül gyorsan növekszik Ázsiában, amely 2009-ben az új szélturbina-kapacitás 40,4 %-át teremtette meg (a 2004-ben elért 18,1 %-kal szemben), míg Európa 2004-ben az új kapacitásból elért 70,7 %-os részesedése mindössze 27,3 %-ra esett vissza 2009-ben. (Forrás: World Wind Energy Report 2009 (2009. évi globális szélenergia-jelentés), Szélenergia Világszövetség (World Wind Energy Association, WWEA) A lényegesen alacsonyabb munkaerőköltségektől eltekintve, a szélturbinák hatalmas alkatrészeinek magas szállítási költsége is arra kényszeríti az európai gyártókat, hogy versenyképességük és piaci pozíciójuk megőrzése érdekében termelésüket közelebb vigyék a legdinamikusabban fejlődő piacokhoz. Ennek eredményeként a gyártás fokozatosan kikerül az EU-ból. 5. A fent leírt tendencia hatással volt a Vestas Csoportra is (amely a kérelemben említett, támogatásra jogosult munkavállalók 95 %-át alkalmazta). Noha bevétele növekedett (185 %-kal emelkedett az elmúlt öt évben), és a vállalat ugyanezen időszak alatt 202 %-kal növelte dolgozói létszámát, a szélenergia gyorsan növekvő világpiacán veszített részesedéséből (a 2004-ben elért 30 %-ról napjainkra körülbelül 14 %-ra csökkent). E tényezők következtében a Vestas tevékenységei és termelőüzemei zömét áthelyezte az USA-ba és Ázsiába, ahol ügyfélkörének nagy része található, és a termelés költséghatékonyabb. 6. 2009-ben emellett a pénzügyi és gazdasági válság következtében kialakult új gazdasági helyzet is hátrányosan érintette az EU szélenergia-ágazatát. Ennek következtében a dán szélenergia-ágazatban drasztikusan visszaesett a foglalkoztatás, és csökkent a forgalom abban az évben. Az elbocsátások számának igazolása és a 2. cikk b) pontjában foglalt kritériumok teljesítése 7. Dánia e kérelmet az 1927/2006/EK rendelet 2. cikkének b) pontjában említett beavatkozási kritérium alapján nyújtotta be, amely szerint az alapból akkor lehet támogatást nyújtani, ha egy kilenchónapos időszak alatt egy tagállamnak egyetlen vagy két egymással határos NUTS II. szintű régiójában, ugyanabban a NACE Rev. 2. rendszer szerinti ágazatban működő vállalatoktól legalább 500 munkavállalót elbocsátanak. 8. A kérelem arra hivatkozik, hogy a 2009. június 6-tól 2010. március 6-ig terjedő kilenchónapos referencia-időszakban 813 személyt bocsátottak el hat, a NACE Rev. 2. rendszer szerint a 28. ágazatba (gép, gépi berendezés gyártása)[5] sorolt vállalattól, a NUTS II. szintű Midtjylland (DK04) régióban. Valamennyi elbocsátottat az 1927/2006/EK rendelet 2. cikke második bekezdésének harmadik francia bekezdése alapján vették számításba. Az elbocsátások előre nem látható jellegének bizonyítása 9. A dán hatóságok azzal érvelnek, hogy Midtjyllandban a foglalkoztatás csökkenése, mely e kérelem tárgyát képezi, a szélenergia-ágazatnak az elbocsátásokat megelőző időszakban bekövetkezett gyors expanziója és a gyártók által negyedéves jelentéseikben közzétett optimista várakozásaik miatt nem volt előre látható. Az elbocsátó vállalatok és a támogatásra jogosult munkavállalók meghatározása 10. A kérelem szerint az alábbi hat vállalattól összesen 813 főt bocsátottak el, akik közül 325-en jogosultak támogatásra: Vállalatok Elbocsátások összesen Vestas assembly A/S || 138 Vestas Blades A/S || 506 Vestas Control Systems A/S || 105 Vestas Machining A/S || 24 I.P.L Transmissioner || 18 Lind Jensens Maskinfabrik || 22 Vállalatok összesen: 6 || Összes elbocsátás: 813 11. A támogatásra jogosult munkavállalók megoszlása a következő: Kategória || Szám || Százalék Férfiak || 251 || 77,23 Nők || 74 || 22,77 EU-állampolgárok || 325 || 100,00 Nem EU-állampolgárok || 0 || 0 15 és 24 év közöttiek || 28 || 8,62 25 és 54 év közöttiek || 247 || 76,00 55 és 64 év közöttiek || 50 || 15,38 64 évesnél idősebbek || 0 || 0 12. Az elbocsátott munkavállalók egyike sem küzd tartós egészségügyi problémával vagy él fogyatékkal. 13. A foglalkozási csoportok szerinti megoszlás a következő: Csoport || Szám || Százalék Felsőfokú képzettséget igénylő foglalkozások || 2 || 0,62 Technikusok és hasonló végzettségű egyéb szakmunkaerő || 26 || 8,00 Irodai foglalkozások || 1 || 0,31 Szakképzettséget igénylő ipari foglalkozások || 133 || 40,92 Berendezések és gépek kezelői, összeszerelők || 149 || 45,84 Egyszerű foglalkozások[6] || 14 || 4,31 14. Az 1927/2006/EK rendelet 7. cikkének megfelelően Dánia megerősíti, hogy az Alap végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog alkalmazni. Az érintett terület, valamint az ott működő hatóságok és érdekelt felek bemutatása 15. Az érintett terület a Közép-dániai Régió (Midtjylland, NUTS II. – DK04) és különösen Ringkøbing-Skjern település. A 13 053 négyzetkilométer alapterületű és több mint 1,2 millió lakosú Midtjylland Dánia öt régiója közül a legnagyobb területű, illetve a második legnépesebb régió. Központja Viborg. Az érintett Ringkøbing-Skjern település a régió nyugati részén fekszik. Ringkøbing-Skjern alapterülete 1 485 km2, lakosainak száma 58 803 (2009-es adat). 16. A fő érdekelt felek Ringkøbing-Skjern település és a szociális partnerek. A településnek kötelessége támogatni a munkanélkülieket az álláskeresésben, ezen belül olyan tevékenységeket szervezni, melyek fejlesztik a munkavállalók készségeit, támogatják munkakeresési készségeiket és segítséget nyújtanak nekik a célok kitűzésében. A település lesz a felelős a kérelemben szereplő tevékenységek végrehajtásáért, valamint a regisztrációért és az ellenőrzésért. A projektben részt vevő szociális partnerek, azaz szakszervezetek és munkaadói szervezetek a következők: a Ringkøbing Fjord Üzletfejlesztési Központ (Ringkøbing Fjord Erhvervscenter), a Ringkøbing-Skjern Szakfőiskola (UddannelsesCenter Ringkøbing-Skjern), a Dán Szakszervezetek Szövetsége (LO), Dán Fém (Dansk Metal – a fémipari munkavállalók szövetsége), 3F (szakképzetlen munkavállalók szövetsége), a Dán Munkaadók Szövetsége (DI – az ágazati munkaadók szervezete), a Helyi Munkavállalási Tanácsadó Tanács (LBR – a foglalkoztatásban érdekelt partnerek tanácsa), a Regionális Munkavállalási Tanácsadó Tanács (RBR – a partnerek regionális tanácsa), a Vestas Wind Systems A/S. Az elbocsátások várható hatása a helyi, regionális vagy országos foglalkoztatásra 17. Ringkøbing-Skjern településen a munkavállalók sokkal nagyobb részaránya dolgozik a vas- és acélipari ágazatban, amelybe a szélturbinák gyártása is tartozik, mint Dánia egészében (19 % szemben 6 %-kal), ami kiszolgáltatottabbá teszi a régiót az ágazat negatív változásainak. 18. Dánia szerint az elbocsátások várható hatása a helyi foglalkoztatásra jelentős lesz; Ringkøbing-Skjern településen az érintett munkavállalók bejelentett elbocsátása az összes munkahely 2,5 %-át képviseli. A településen sokkal nagyobb mértékben nőtt a munkanélküliség, mint Midtjylland régióban, illetve Dánia egészében (2008. július és 2010. szeptember között a növekedés mértéke a következő volt: Ringkøbing-Skjern: 290 %, Midtjylland: 192 %, Dánia: 176 %, forrás: www.jobindsats.dk). 19. A kormány Munkaerő-piaci Bizottsága által közzétett adatok alapján az M-ploy A/S tanácsadó vállalat úgy véli, hogy ezen elbocsátások követkztében évente 940 000 EUR-val emelkedhetnek a munkanélküli támogatásra fordított kiadások, és évente akár 3,2 millió EUR-val is csökkenhet az adóbevétel. A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel való komplementaritása 20. Tisztázás és pályamódosítás: A célcsoport részt vehet egy tisztázó alapprogramon, amelynek keretében meghatározzák céljaikat és cselekvési tervet készítenek. A 12 hétig tartó alapprogram az érintett munkavállalók pályamódosítására összpontosít, különös hangsúlyt helyezve a település olyan fejlesztési területeire, mint a zöld energia és az idegenforgalom. Két elemzés indult a jövőbeni fejlesztési területek pontosabb meghatározására. Ennek az intézkedésnek a további elemei a képesítések felmérése, az egyéni karriertanácsadás, a szakfőiskolákon vagy szakképzési központokban lebonyolított műhelymunka jellegű tevékenységek és a munkahelyi képzés. Azoknak a külföldieknek, akik nem értik vagy beszélik a dán nyelvet folyékonyan, tolmácsolást biztosítanak. Továbbtanuláshoz vagy továbbképzéshez nyújtott kiegészítő támogatás: Azok a résztvevők, akik a tisztázás során egy vagy több oktatási célt határoztak meg, oktatási program megkezdésére/befejezésére kapnak lehetőséget. Innovációs laboratórium: Ez az intézkedés a munkavállalók készségeinek fejlesztésére összpontosít, hogy részt tudjanak venni a meglévő vállalatoknál a tiszta technológián alapuló, prototípus jellegű munkában. Ez tanfolyamok és a tiszta technológiák/innováció területén piacvezető vállalatoknál dolgozó munkavállalóktól gyakorlat keretében való tanulás révén valósul meg. Az intézkedés kulcsfontosságú része egy fogadó vállalatnál végzett gyakorlat lesz, amelynek keretében a munkavállaló akár a fogadó vállalat, akár saját ötletét kipróbálhatja a gyakorlatban. Gyakorlati képzéshez kapcsolódó mentorálási rendszer: A mentorálási rendszerrel kiegészített gyakorlati képzés a célcsoport azon tagjai számára elérhető, akiket a tisztázási folyamat után alkalmasnak találtak továbbképzésre, valamint olyan 50 évnél idősebb személyeknek, akik nem akarnak oktatási programba belevágni. Várhatóan körülbelül 40, mentorálási rendszerrel kiegészített gyakorlati képzési programot dolgoznak ki. Végzettségi forródrót: A telefonos ügyfélszolgálat segítséget nyújt a munkanélkülieknek és a lehetséges munkaadóknak, hogy megtalálják a megfelelő továbbképzési programot. A központnak azonnal reagálnia kell, amint felmerül egy igény. Ez alatt az értendő, hogy felmerülhetnek olyan helyzetek, amikor mentorra van szükség, kompetenciákat kell tisztázni vagy új kompetenciákra, szakképzési tanfolyamok keretében megvalósuló továbbképzésre stb., valamint ezekre vonatkozó iránymutatásra merül fel igény. Álláskeresési támogatások/munkanélküli támogatások/diáktámogatások: Ennek az intézkedésnek a célja a támogatással kapcsolatos akadályok minimalizálása. A munkakeresők különféle támogatásokat vehetnek igénybe attól függően, hogy az állami támogatási rendszerben mi a státuszuk és az összehangolt tevékenységek csomagjából mely tevékenységekben vesznek részt. Dánia megerősíti, hogy az említett támogatásokat csak az aktív munkaerő-piaci intézkedések tartama alatt folyósítják. Utazási támogatás: A tervek szerint utazási támogatást kapnak majd azok a munkavállalók, akik kénytelenek ingázni ahhoz, hogy részt tudjanak venni az intézkedésekben. 21. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások előkészítési, irányítási és ellenőrzési, valamint tájékoztatási és népszerűsítési tevékenységeket takarnak. 22. A dán hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. A dán hatóságok e szolgáltatások összköltségét 5 627 125 EUR-ra, az EGAA végrehajtásához kapcsolódó kiadásokat pedig 586 500 EUR-ra (az összköltség 10,4 %-a) becsülik. Az EGAA-ból igényelt teljes hozzájárulás összege 3 944 606 EUR (az összköltségek 65 %-a). Intézkedések || A támogatásra jogosult munka­vállalók becsült száma || Becsült költségek (egy támo­gatásra jo­gosult mun­ka­vállalóra) (EUR) || Összköltség (EGAA és nemzeti társ­finanszírozás) (EUR) Személyre szabott szolgáltatások (az 1927/2006/EK rendelet 3. cikkének első bekezdése) Tisztázás és pályamódosítás || 150 || 7 535 || 1 130 250 Továbbtanuláshoz nyújtott kiegészítő támogatás || 75 || 12 135 || 910 125 Innovációs laboratórium || 10 || 24 500 || 245 000 Gyakorlati képzéshez kapcsolódó mentorálási rendszer || 40 || 6 875 || 275 000 Végzettségi forródrót || 50 || 7 100 || 355 000 Álláskeresési támogatások/munkanélküli támogatások/diáktámogatások || 325 || 7 928 || 2 576 600 Utazási támogatás || 85 || 1 590 || 135 150 Összes személyre szabott szolgáltatás részösszege || || 5 627 125 Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) Előkészítő tevékenységek || || 33 750 Helyi szintű irányítás || || 159 000 Országos szintű irányítás || || 56 000 Tájékoztatás és nyilvánosság || || 33 750 Ellenőrzési tevékenységek || || 159 000 Az EGAA végrehajtásához kapcsolódó kiadások részösszege || || 441 500 Becsült költségek összesen || || 6 068 625 EGAA-hozzájárulás (az összköltségek 65 %-a) || || 3 944 606 23. Dánia megerősíti, hogy a fent leírt intézkedések kiegészítik a strukturális alapok által finanszírozott intézkedéseket. Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja 24. Dánia 2010. augusztus 11-én kezdte meg az EGAA általi társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének. A szociális partnerekkel való konzultáció során követett eljárások 25. A kérelem elkészítése során számos szociális partnerszervezettel konzultáltak (lásd a 14. pontot), amelyek az intézkedések végrehajtásának nyomon követésében is részt vesznek majd. 26. A dán hatóságok megerősítették, hogy a kollektív elbocsátásokra vonatkozó nemzeti és közösségi jogszabályokban meghatározott követelményeknek eleget tettek. Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 27. Az 1927/2006/EK rendelet 6. cikkében foglalt kritériumok tekintetében a dán hatóságok kérelmükben: · megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége; · bizonyították, hogy az intézkedések az egyes munkavállalóknak nyújtanak segítséget, és nem vállalkozások vagy ágazatok szerkezetátalakítására irányulnak; · megerősítették, hogy a fent említett támogatható intézkedésekre más közösségi pénzügyi eszközből nem folyósítanak támogatást. Irányítási és ellenőrzési rendszerek 28. Dánia értesítette a Bizottságot, hogy a pénzügyi hozzájárulást ugyanazok a szervek fogják irányítani és ellenőrizni, amelyek az Európai Szociális Alapot is irányítják és ellenőrzik. Az ESZA irányító hatósága szintén a Dán Vállalkozói és Építési Hatóság (Danish Enterprise and Construction Authority). Ugyanezen a szerven belül egy külön részlegre ruházzák a hitelesítő hatóság feladatait. Az auditáló hatóság szintén a Dán Vállalkozói és Építési Hatóságon belül az „EU Controllerfunction” részleg lesz. Finanszírozás 29. Dánia kérelme alapján az összehangolt, személyre szabott szolgáltatási csomaghoz javasolt EGAA-hozzájárulás (beleértve az EGAA végrehajtásához kapcsolódó kiadásokat) 3 944 606 EUR, amely az összköltségek 65 %-át teszi ki. A Bizottság által az Alap terhére javasolt forrásallokáció a Dánia által megadott információkon alapul. 30. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el. 31. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére. 32. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre az igénybevételre irányuló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni. 33. A Bizottság a 2011. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően. A kifizetési előirányzatok forrása 34. Mivel tervbe van véve, hogy 50 000 000 EUR-t átcsoportosítanak az EGAA 04.0501 költségvetési sorára az AB2/2011-ből, az ezen kérelemben igényelt 3 944 606 EUR összegre ez a költségvetési sor fog fedezetet biztosítani. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Dánia „EGF/2010/017 DK/Midtjylland Machinery” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[7] és különösen annak 28. pontjára, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[8] és különösen annak 12. cikkének (3) bekezdésére, tekintettel az Európai Bizottság javaslatára[9], mivel: (1) Az Európai Globalizációs Alkalmazkodási Alap (EGAA) azzal a céllal jött létre, hogy kiegészítő támogatást nyújtson a globalizáció hatására a világkereskedelemben bekövetkezett fő strukturális változások következtében elbocsátott munkavállalóknak a munkaerőpiacon történő ismételt beilleszkedéshez. (2) A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat. (3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi. (4) Dánia Midtjylland (DK04) NUTS II. szintű régiójában a NACE Rev. 2. rendszer szerinti 28. ágazatban („Gép, gépi berendezés gyártása”) működő 6 vállalatnál történt elbocsátásokra tekintettel 2010. május 11-én az EGAA-ból igénybevétele iránti kérelmet nyújtott be, 2011. március 21-ig pedig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 3 944 606 EUR rendelkezésre bocsátására tesz javaslatot. (5) Az EGAA-t ezért a Dánia által benyújtott kérelemre történő pénzügyi támogatás folyósítása érdekében mobilizálni kell, ELFOGADTA EZT A HATÁROZATOT: 1. cikk Az Európai Unió 2011. évi általános költségvetésének keretein belül az Európai Globalizációs Alkalmazkodási Alapból (EGAA) 3 944 606 EUR összeget vesznek igénybe kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt [Brüsszelben/Strasbourgban], […]-án/-én. az Európai Parlament részéről a Tanács részéről az elnök az elnök [1] HL C 139., 2006.6.14., 1. o. [2] HL L 406., 2006.12.30., 1. o. [3] Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.). [4] Az 1927/2006/EK rendelet 3. cikkének harmadik bekezdése szerint. [5] Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.). [6] A bontás alapja a Nemzetközi Munkaügyi Szervezet által kidolgozott foglalkozások nemzetközi osztályozási rendszere (International Standard Classification of Occupations, ISCO). [7] HL C 139., 2006.6.14., 1. o. [8] HL L 406., 2006.12.30., 1. o. [9] HL C […], […], […]. o.